'n Gedeelte van die kontant wat uit 'n geldwa gesteel is tydens 'n rooftog Saterdag in Bloemfontein, is die volgende dag weer gevind, nadat een van die rowers gearresteer is.
Die geldwa is omstreeks 10:30 Saterdagoggend by 'n winkelsentrum in Moshoeshoestraat, Rocklands, deur 'n groep gewapende rowers oorval.
Die veiligheidswagte is oorval en hulle vuurwapens is afgeneem. Die rowers het daarna 'n geldhouer gevat en skote afgevuur, voordat hulle gevlug het.
Daar is intussen vasgestel dat daar drie voertuie tydens die rooftog gebruik is. Met die deeglike ondersoek is een leë geldhouer naby Tebelelo Primary School gevind.
'n 50-jarige beweerde rower is Sondag by sy huis in die Rockland-nedersetting gearresteer. Die polisie het sy huis deursoek en beslag gelê op R15 000 kontant wat in sy kamer in 'n emmer versteek was.